Document ID: 32007R0321

ΚΑΝΟΝΙΣΜΌΣ (ΕΚ) αριθ. 321/2007 ΤΗΣ ΕΠΙΤΡΟΠΉΣ
της 23ης Μαρτίου 2007
για την τροποποίηση του κανονισμού (ΕΟΚ) αριθ. 396/92 για κατάταξη εμπορευμάτων στη συνδυασμένη ονοματολογία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
Εκτιμώντας τα ακόλουθα:
(1)
Στο σημείο 4 του παραρτήματος του κανονισμού (ΕΟΚ) αριθ. 396/92 της Επιτροπής (2), ορισμένα οχήματα με ενισχυμένη υδραυλικά ανατρεπόμενη επίπεδη καρότσα έχουν καταταγεί στη συνδυασμένη ονοματολογία στον κωδικό ΣΟ 8704 31 91. Στο ίδιο σημείο αναφέρεται ότι, η ευελιξία και η περίπλοκη κατασκευή της ανατρεπόμενης καρότσας δεν επιτρέπουν την κατάταξη του οχήματος αυτού ως ανατρεπόμενο αυτοκίνητο με την ονομασία «dumper» στον κωδικό ΣΟ 8704 10.
(2)
Στην απόφαση που εξέδωσε επί της υπόθεσης C-396/02 (3), το Δικαστήριο των Ευρωπαϊκών Κοινοτήτων απεφάνθη πως το γεγονός ότι ένα όχημα με επίπεδη καρότσα διαθέτει έναν περίπλοκο, ευέλικτο και ακριβή μηχανισμό ανατροπής δεν εμποδίζει την κατάταξή του ως ανατρεπόμενο αυτοκίνητο κατά την έννοια της διάκρισης 8704 10 της συνδυασμένης ονοματολογίας.
(3)
Επειδή η κατάταξη που καθορίζεται στον κανονισμό (ΕΟΚ) αριθ. 396/92 δεν είναι σύμφωνη με την προαναφερθείσα απόφαση του Δικαστηρίου, σύμφωνα με την οποία το σημείο 4 του κανονισμού αυτού δεν είναι ορθό, είναι αναγκαίο να τροποποιηθεί ο εν λόγω κανονισμός στο μέτρο που προβλέπει την κατάταξη των οχημάτων με υδραυλικά ανατρεπόμενη καρότσα στον κωδικό ΣΟ 8704 31. Συνεπώς, θα πρέπει να διαγραφεί το σημείο 4 και να ανακληθεί από τις 10 Μαρτίου 1992.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το σημείο 4 του παραρτήματος του κανονισμού (ΕΟΚ) αριθ. 396/92 διαγράφεται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 10 Μαρτίου 1992.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Μαρτίου 2007.

Labels: 7
3
8